Albpetrol

Albpetrol — Albaniya Respublikasının dövlətə məxsus neft və qaz hasilatı şirkətidir. 1999-cu il aprelin 6-da təsis edilmişdir və ölkənin əsas neft və qaz yataqlarının idarə olunmasından məsuldur.

Şirkətin baş ofisi Patos şəhərində yerləşir və fəaliyyət sahələri arasında Fier, Ballş, Kuçove, Vlore və Delvine bölgələri daxildir.

 Tarix 
Albpetrol, 1999-cu ildə Albaniya hökuməti tərəfindən yaradılmış və əvvəlki dövlət neft müəssisələrinin aktivlərini miras almışdır. Şirkət, Albaniyada neft və qaz hasilatının əsas oyunçularından biri olmuş və ölkənin enerji sektorunun inkişafında mühüm rol oynamışdır.

2012-ci ilin mart ayında, Albaniya Parlamenti "Albpetrol"un 100% səhmlərinin özəlləşdirilməsini təsdiqləmişdir. Bu qərara əsasən, şirkətin aktivləri təxminən 500 milyon ABŞ dolları dəyərində qiymətləndirilmiş və yeni sahibinə 25 illik istismar lisenziyası verilməsi planlaşdırılmışdır.

Son illərdə "Albpetrol" maliyyə çətinlikləri ilə üzləşmişdir. COVID-19 pandemiyası dövründə neftə olan tələbatın azalması və neft hərraclarının uğursuzluğu şirkətin maliyyə vəziyyətinə mənfi təsir göstərmişdir. 2020-ci ildə keçirilən neft hərraclarında satışlar uğursuz olmuş və şirkət ciddi maliyyə problemləri ilə qarşılaşmışdır.

 Fəaliyyət sahələri 
"Albpetrol", neft və qazın axtarışı, hasilatı və marketinqi ilə məşğuldur. Şirkət, həmçinin, hidrokarbon müqavilələrinin monitorinqi və tənzimlənməsi funksiyalarını da yerinə yetirir.

"Albpetrol", aşağıdakı neft yataqlarında fəaliyyət göstərir:

 Patos
 Ballş
 Kuçove
 Cakran-Mollay
 Gorişt-Kocul
 Amonice

2017-ci ildə "Albpetrol" Cakran-Mollay və Gorisht-Kocul yataqlarını "Transatlantic Albania" şirkətindən, Amonice yatağını isə "Phoenix Petroleum" şirkətindən geri almışdır.

2024-cü ildə, Gorisht-Kocul yatağından 32,478 ton neft hasil edilmmişdir. Bundan əlavə, Kuçove yatağından 15,950 ton, Cakran-Mollaj yatağından 14,090 ton, Amonice yatağından 3,218 ton və Patos yatağından 4,147 ton neft hasil edilmişdir.

 Geoloji ehtiyatları 
"Albpetrol"un mütəxəssisləri tərəfindən 1985–1990-cı illərdə aparılan hesablamalara görə, Albaniyada ümumi geoloji neft ehtiyatları 437,645,143 ton təşkil edir ki, bunun 81,025,885 tonu çıxarıla bilən ehtiyatlar kimi qiymətləndirilmişdir. 2018-ci ilin əvvəlinə qədər 61,363,064 ton neft hasil edilmişdir ki, bu da çıxarıla bilən ehtiyatların 75,73%-ni və ümumi geoloji ehtiyatların 14%-ni təşkil edir.

 Beynəlxalq əməkdaşlıqlar 
"Albpetrol", bir sıra beynəlxalq neft şirkətləri ilə əməkdaşlıq edir və hasilat paylaşımı müqavilələri çərçivəsində fəaliyyət göstərir. Bu şirkətlər arasında "Bankers Petroleum" (Patos-Marinza), "Sherwood International Petroleum" (Kuçove), "Transoil Group" (Visoka və Amonice), "Anio Oil and Gas" (Ballsh-Hekal) və "Fin-Pek Petroleum" (Finiq-Krane və Pekisht-Murriz) kimi şirkətlər mövcuddur.

 İstinadlar 

Kateqoriya:Milli neft və qaz şirkətləri